Document ID: 32008D0623

РЕШЕНИЕ НА КОМИСИЯТА
от 24 юли 2008 година
относно финансова помощ от Общността за финансиране на спешни мерки за борба с нюкасълската болест в Естония през 2007 г.
(нотифицирано под номер C(2008) 3723)
(само текстът на естонски език е автентичен)
(2008/623/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 3, параграф 3 и член 4, параграф 2 от него,
като има предвид, че:
(1)
Решение 90/424/ЕИО определя процедурите за финансовата помощ от Общността в изпълнението на конкретни ветеринарни мерки, в това число и спешни мерки. Съгласно член 4, параграф 2 от горното решение държавите-членки получават финансова помощ за финансирането на разходите за определени мерки за ликвидиране на нюкасълската болест.
(2)
Член 3, параграф 5 и член 4, параграф 2 от Решение 90/424/ЕИО установяват правила за процента от направените от държавите-членки разходи, който може да бъде покриван от финансовата помощ на Общността.
(3)
Изплащането на финансовата помощ на Общността за спешни мерки за премахване на нюкасълската болест се подчинява на условията, определени в Регламент (ЕО) № 349/2005 на Комисията от 28 февруари 2005 г. относно определянето на правила за финансиране от страна на Общността на спешни мерки и на кампанията за борба с определени болести по животните в рамките на Решение 90/424/ЕИО на Съвета (2).
(4)
В Естония през 2007 г. се появиха огнища на нюкасълска болест. Появата на това заболяване представлява сериозен риск за добитъка в Общността. Естония в съответствие с член 3, параграф 2 от Решение 90/424/ЕИО предприе мерки за овладяване на огнищата.
(5)
Естония изпълнява всички свои технически и административни задължения, определени в член 3, параграф 3 от Решение 90/424/ЕИО и в член 6 от Регламент (ЕО) № 349/2005.
(6)
На 6 октомври 2007 г. Естония представи приблизителен разчет на разходите, направени във връзка с предприемането на мерки за ликвидиране на нюкасълската болест.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Финансова помощ от Общността за Естония
На Естония може да се предостави финансова помощ от Общността за направените от тази държава-членка разходи при предприемане на мерки съгласно член 3, параграф 2 и член 4, параграф 2 от Решение 90/424/ЕИО за борба с нюкасълската болест през 2007 г.
Член 2
Адресат
Адресат на настоящото решение е Република Естония.
Съставено в Брюксел на 24 юли 2008 година.

Labels: 0
18
15
6